POLITSEIAMET

Hr Märt Kraft	Teie 04.02.2009 nr 5. 2-2-2/993
Siseministeerium 	Meie 11.02.2009. nr PA_17-3.1/761
Pikk 61		
15065 Tallinn

Arvamus siseministri
käskkirja eelnõu kohta

Austatud härra kantsler

Politseiamet, läbi vaadanud siseministri käskkirja „Siseministeeriumi ja valitsemisala asutuste välissuhtlemise kord“ eelnõu, teeb järgmised märkused ja muudatusettepanekud:

1.Eelnõu punktides 4.2.2 ja 4.3.2 on tähtajaks määratud „mitte hiljem kui 14 päeva“, kuid siin peab täpsustama, kas mõeldakse kalendri- või tööpäevi. 

2.Punktiga 4.3.3 sätestatakse, et juhtkonna välislähetuse aruanne (Lisa 1) esitatakse esimesel võimalusel, kuid mitte hiljem kui 3 tööpäeva jooksul peale lähetusest naasmist. Eelnimetatud aruande esitamise tähtaeg võiks olla pikem – mitte hiljem kui 7 tööpäeva.

3.Punktis 4.4.1 on kirjas, et „ Eesti Vabariigi välisesindusse lähetatud erialadiplomaat lähtub EL sisejulgeoleku valdkonna kohtumiste aruandluses siseministri 31.05.2007 käskkirjast nr 79“. See punkt on otseselt seotud siseministri käskkirja kavandi „Eesti osalemine Euroopa Liidu otsustusprotsessis“ lõppsätete punktiga nr 23, millega tunnistatakse kehtetuks siseministri 23.04.2003 käskkiri nr 181 ja 30.04.2003 käskkiri nr 195, mis on alusdokumendid siseministri 31.05.2007 käskkirjale nr 79. Kui tunnistatakse kehtetuks alusdokumendid, siis muutub automaatselt kehtetuks ka alusdokumentide muutmise käskkiri nr 79. Tulenevalt eeltoodust ei saa välisesindustesse lähetatud erialadiplomaadid lähtuda EL sisejulgeoleku valdkonna kohtumise aruandluses siseministri 31.05.2007 käskkirjast nr 79. Punkti nr 4.4.1 peab sisse kirjutama uue käskkirja korrektse numbri ja nime, mis selguvad peale selle dokumendi kinnitamist.

4.Punktis nr 4.6.2 on kirjas, et: „Rahvusvahelisele tsiviilmissioonidele lähetatud tsiviilekspert esitab iga kuu 3. kuupäevaks kuu ülevaate (Lisa 1) oma põhitegevusest lisaks lähetanud asutusele ka ministeeriumi sisejulgeoleku asekantsleri elektronposti aadressile ja AVO välissuhete elektronposti aadressile valis@siseministeerium.ee, seejuures mitte minnes vastuollu missiooni nõuetega“. 
Rahvusvahelistele tsiviilmissioonidele lähetatud politseiekspert peab omama siseriikliku riigisaladuse ja salastatud välisteabe lube ning lisaks veel välisriigi, Euroopa Liidu, NATO või mõne muu rahvusvahelise organisatsiooni salajase taseme teabele juurdepääsu või valdamise sertifikaati, mis reeglina on tsiviilmissioonil osalemise eelduseks. Tööülesandeid täites puutuvad politseieksperdid kokku delikaatse informatsiooniga, mida tõenäoliselt sisaldaksid ka nende poolt esitatavad kuu ülevaated. Mainitud informatsiooni edastamisel peab järgima riigisaladuse ja salastatud välisteabe seadust ning riigisaladuse ja salastatud välisteabe kaitse korda. Teeme ettepaneku punkti 4.6.2 ümber sõnastada selliselt, et nimetatud kuu ülevaateid esitataks ainult asjakohastele isikutele, kellel on vastavalt nimetatud regulatsioonidele selleks õigus. 

Lugupidamisega

/allkirjastatud digitaalselt/

Raivo Küüt
Politseipeadirektor

Jaanika Kuuseste 612 3087; jaanika.kuuseste@politsei.ee